‘આવું તો એના વ્યક્તિત્વમાં કશું હતું નહિ…’ એ મનોમન બોલી રહ્યા હતા. ‘આ તો એક સામાન્ય પરિવારનો સામાન્ય છોકરો હતો, જે શાળા અભ્યાસ દરમિયાન બોલતા પણ ગભરાતો હતો. અભ્યાસમાં પણ સાધારણ. એના પરિવારમાં પણ એવી કોઈ પરંપરા નહોતી. તો આ બધું થયું કઈ રીતે?’ તેમના મનમાં અનેક પ્રશ્નો થઈ રહ્યા હતા. આ મિત્રને તે વર્ષોથી ઓળખતા હતા. એમને સરખામણી કરતાં મનોમન લાગી રહ્યું હતું કે એના કરતાં પોતે આગળ વધવાની બાબતમાં ઘણી લાયકાતો ધરાવતા હતા. છતાંય આજે વર્ષો બાદ હકીકત કંઈક જુદી હતી. જે માણસને પોતે એક સાધારણ વ્યક્તિ સમજતા હતા એને મળવા માટે લાઇનમાં ઊભા રહેવું પડતું હતું. આ બધું ન સમજાય તેવું હતું!